b'\n_START_ARTICLE_\nP-64\n_START_SECTION_\nRazvoj\n_START_PARAGRAPH_\nP-64 naj bi nadomestila starej\xc5\xa1o pi\xc5\xa1tolo sovjetskega porekla, pi\xc5\xa1tolo Tula Tokarev 33 (TT-33), slavno\xc2\xa0\xc2\xbbtetejko\xc2\xab, izdelana pa naj bi bila okoli naboja 9mm Makarov. Razvoj novega oro\xc5\xbeja se je za\xc4\x8del v petdesetih letih 20. stoletja, serijska proizvodnja pa je stekla v sredini \xc5\xa1estdesetih._NEWLINE_Pi\xc5\xa1tola P-64 je dobila neuradno oznako CZAK, kar so za\xc4\x8detne \xc4\x8drke priimkov konstruktorjev, ki so sodelovali pri razvoju (Mieczys\xc5\x82aw Adamczyk, Witold Czepukajtis, Romuald Zimny, Henryk Adamczyk, Stanis\xc5\x82aw Kaczmarski, Jerzy Pyzel). Pri tem so \xc4\x8drko P izpustili, saj se je Pyzel ekipi pridru\xc5\xbeil kasneje, \xc4\x8drka A pa je v priimkih dveh konstruktorjev in se zato pojavlja samo enkrat._NEWLINE_Pri razvoju nove pi\xc5\xa1tole so se Poljaki zgledovali po dveh pi\xc5\xa1tolah, sovjetskem Makarovu in nem\xc5\xa1kem Waltherju PPK. Vzporedno je potekal razvoj dveh razli\xc4\x8dic pi\xc5\xa1tole in tako sta nastala modela model M (Milicyjny - policijski) ter model W (Woyskowy - voja\xc5\xa1ki)._NEWLINE_Modela sta se razlikovala po kapaciteti okvirja (kar je posledi\xc4\x8dno privedlo do povi\xc5\xa1anja ro\xc4\x8daja pi\xc5\xa1tole) ter po dol\xc5\xbeini cevi ter zaklepi\xc5\xa1\xc4\x8da. Voja\xc5\xa1ki model je imel tako kapaciteto 7 nabojev in je bil od policijskega za spoznanje ve\xc4\x8dji. Model M je za\xc4\x8del prihajati v slu\xc5\xbebeno uporabo \xc5\xbee leta 1961, model W pa ni nikoli pri\xc5\xa1el v serijsko proizvodnjo, ker je bil po mnenju nekaterih odgovornih ljudi, prevelik za no\xc5\xa1enje.\n_START_SECTION_\nSlu\xc5\xbebena uporaba\n_START_PARAGRAPH_\nMasovna proizvodnja nove pi\xc5\xa1tole je stekla sredi \xc5\xa1estdesetih pod slu\xc5\xbebeno oznako 9mm pistolet wz. 1964. Leta 1972 so na pi\xc5\xa1toli izvedli nekaj manj\xc5\xa1ih sprememb, saj so se uporabniki prito\xc5\xbeevali nad pretrdim spro\xc5\xbeilcem, predvsem pri dvojnem delovanju (za pro\xc5\xbeenje prvega naboja z dvojnim delovanjem spro\xc5\xbeilca je bilo treba uporabiti kar 120 N sile). Poleg tega je imela pi\xc5\xa1tola \xc5\xa1e nekaj drugih slabosti. Prva je premajhna kapaciteta enorednega okvirja, druga velik odsun zaradi prekratkega ro\xc4\x8daja pi\xc5\xa1tole ter tretja prave\xc4\x8d poenostavljeni nenastavljivi in nasploh majhni merki. Poleg omenjenih pomankljivosti je bilo tu \xc5\xa1e cel kup neposre\xc4\x8denih re\xc5\xa1itev. Tako je bila pi\xc5\xa1tola izdelana samo za desni\xc4\x8darje, saj so se vsi vzvodi za upravljanje z oro\xc5\xbejem nahajali na levi strani. Tudi varovalka, ki je imel po vzoru PPK dva polo\xc5\xbeaja (zgornji - odklenjeno, spodnji - zaklenjeno). Hkrati je varovalka slu\xc5\xbeila tudi kot\xc2\xa0\xc2\xbbdekoker\xc2\xab\xc2\xa0oz. vzvod za varno spu\xc5\xa1\xc4\x8danje kladivca, kadar je bil le-ta napet. Tako je pi\xc5\xa1tola za prvi strel delovala v na\xc4\x8dinu dvojnega delovanja spro\xc5\xbeilca. Vzvod za izmet praznega okvirja se je nahajal na spodnjem delu ro\xc4\x8daja, kar je bila slab\xc5\xa1a re\xc5\xa1itev od klasi\xc4\x8dnega gumba za izmet ob braniku spro\xc5\xbeilca, kakr\xc5\xa1nega je imel Walther._NEWLINE_Naslednja slabost te pi\xc5\xa1tole je bila v tem, da ni imela vzvoda za spu\xc5\xa1\xc4\x8danje zaklepi\xc5\xa1\xc4\x8da po ponovnem polnjenju oro\xc5\xbeja in je bilo potrebno zaklepi\xc5\xa1\xc4\x8de po vstavljanju novega okvirja potegniti nazaj in ga spustiti._NEWLINE_Dobra lastnost pi\xc5\xa1tole je bil pokazataelj polnega le\xc5\xbei\xc5\xa1\xc4\x8da naboja, ki se je nahajal na zadnjem delu pi\xc5\xa1tole, tik nad kladivcem._NEWLINE_Spremembe v pi\xc5\xa1toli, ki so bile zaradi omenjenih pomankljivosti nujne, so privedle do nekaj novih prototipov, na koncu pa je P-64 na\xc5\xa1el zamenjavo v novi pi\xc5\xa1toli P-83, ki je v osemdesetih letih za\xc4\x8dela nadome\xc5\xa1\xc4\x8dati P-64.'